กรณีศึกษา บริษัทขายขนมปัง ใหญ่ไม่แพ้โรงกลั่นน้ำมัน
ถ้าเราเป็นนักลงทุน และมีคนมาเสนอขายธุรกิจให้เรา 2 อย่าง อย่างแรกคือ ธุรกิจผลิตขนมปัง อย่างสองคือ ธุรกิจโรงกลั่นน้ำมัน ในความคิดแวบแรก ทุกคนอาจจะคิดว่าโรงกลั่นน้ำมันต้องมีมูลค่ามากกว่า แต่จริงๆ แล้ว คำถามที่ต้องถามกลับไปก็คือ ขนมปังยี่ห้ออะไร?
15 ก.ค. 2563

กรณีศึกษา บริษัทขายขนมปัง ใหญ่ไม่แพ้โรงกลั่นน้ำมัน /โดย ลงทุนแมน
ถ้าเราเป็นนักลงทุน และมีคนมาเสนอขายธุรกิจให้เรา 2 อย่าง
อย่างแรกคือ ธุรกิจผลิตขนมปัง
อย่างสองคือ ธุรกิจโรงกลั่นน้ำมัน
ในความคิดแวบแรก ทุกคนอาจจะคิดว่าโรงกลั่นน้ำมันต้องมีมูลค่ามากกว่า
แต่จริงๆ แล้ว คำถามที่ต้องถามกลับไปก็คือ
ขนมปังยี่ห้ออะไร?
เพราะในวันนี้มีบริษัทขนมปังรายหนึ่งที่มีมูลค่ามาก
มากกว่าหลายอุตสาหกรรมที่เรานึกไม่ถึง
บริษัทนั้นผลิตขนมปังชื่อแบรนด์ ฟาร์มเฮ้าส์..
เรื่องนี้น่าสนใจอย่างไร
ลงทุนแมนจะเล่าให้ฟัง
╔═══════════╗
อัปเดตสถานการณ์และภาวะเศรษฐกิจกับ Blockdit  มีพอดแคสต์ให้ฟังระหว่างเดินทางด้วย
╚═══════════╝
บริษัทผลิตขนมปังที่พูดถึงมีชื่อเต็มว่า บริษัท เพรซิเดนท์ เบเกอรี่ จำกัด (มหาชน) หรือชื่อย่อในตลาดหุ้นว่า PB ซึ่งผู้ผลิตขนมปังรายใหญ่ของไทย
PB ก่อตั้งขึ้นเมื่อปี 2523 โดยธุรกิจหลักของบริษัทแบ่งออกเป็น 4 กลุ่ม คือ
1. ธุรกิจเบเกอรี่ค้าส่งขนมปังเบเกอรี่ โดยผ่านร้านค้าปลีกทั้งแบบดั้งเดิมและสมัยใหม่ ห้างสรรพสินค้า มีสัดส่วน 90.1% ของรายได้รวม
2. ธุรกิจเบเกอรี่ค้าปลีกขนมปังเบเกอรี่ เป็นการจำหน่ายให้แก่ลูกค้าโดยตรง มีสัดส่วน 1.7% ของรายได้รวม
3. ธุรกิจฟาสต์ฟู้ด ร้านอาหารและภัตตาคาร เป็นการรับจ้างทำขนมปังให้แก่ ร้านอาหารและโรงแรมต่างๆ ซึ่งลูกค้าเหล่านั้น เช่น เคเอฟซี พิซซ่าฮัท แมคโดนัลด์ ร้านอาหารในเครือไมเนอร์ ฟู้ด กรุ๊ป มีสัดส่วน 6.7% ของรายได้รวม
4. ธุรกิจส่งออกและธุรกิจอื่นๆ โดยมีสัดส่วน 1.5% ของรายได้รวม
ปัจจุบัน PB นับเป็นผู้ผลิตและจำหน่ายขนมปังรายใหญ่ที่สุดในประเทศไทย และด้วยการขยายสาขาของร้านค้าปลีก ห้างสรรพสินค้า กลุ่มธุรกิจฟาสต์ฟู้ด ร้านอาหารและภัตตาคาร ในช่วงหลายปีที่ผ่านมา นับเป็นปัจจัยหนึ่งที่ช่วยให้ยอดขายบริษัทเพิ่มขึ้นตามไปด้วย
รายได้และกำไรของ บริษัท เพรซิเดนท์ เบเกอรี่ จำกัด (มหาชน) หรือ PB
ปี 2560 รายได้ 7,524 ล้านบาท กำไร 1,336 ล้านบาท
ปี 2561 รายได้ 7,580 ล้านบาท กำไร 1,431 ล้านบาท
ปี 2562 รายได้ 7,853 ล้านบาท กำไร 1,700 ล้านบาท
ดูแบบนี้ต้องบอกว่า แม้หลายปีที่ผ่านมาเศรษฐกิจไทยจะชะลอตัว แต่บริษัทก็ยังสามารถเติบโตได้อย่างสม่ำเสมอ ซึ่งทุกๆ รายได้ 100 บาท ของ PB เมื่อหักต้นทุนและค่าใช้จ่ายต่างๆ จะเป็นกำไรให้บริษัทสูงถึง 22 บาท
แล้วรู้ไหมว่า วันนี้มูลค่ากิจการของบริษัทนั้นมากกว่าหลายบริษัทที่ทำธุรกิจโรงกลั่นน้ำมันในตลาดหลักทรัพย์อย่างเอสโซ่ (ESSO) บางจาก (BCP) และสตาร์ ปิโตรเลียม รีไฟน์นิ่ง (SPRC) เสียอีก
มูลค่ากิจการของ PB เท่ากับ 30,825 ล้านบาท
มูลค่ากิจการของ SPRC เท่ากับ 30,784 ล้านบาท
มูลค่ากิจการของ BCP เท่ากับ 29,053 ล้านบาท
มูลค่ากิจการของ ESSO เท่ากับ 25,956 ล้านบาท
แม้รายได้ของโรงกลั่นทั้ง 3 แห่งจะอยู่ที่หลักแสนล้านบาท แต่กำไรของธุรกิจนั้นน้อยมากเมื่อเทียบกับธุรกิจขายขนมปัง เนื่องจากความสามารถในการทำกำไรนั้นน้อยกว่า
ที่เป็นแบบนี้ก็เพราะว่า ธุรกิจโรงกลั่นน้ำมัน เป็นหนึ่งในธุรกิจที่มีความผันผวนตามวัฏจักรเศรษฐกิจอย่างมาก เมื่อเศรษฐกิจตกต่ำ การบริโภคน้ำมันจะได้รับผลกระทบโดยตรง
และเนื่องจากน้ำมันนั้นเป็นสินค้าโภคภัณฑ์ ธุรกิจที่เกี่ยวข้องกับสินค้าโภคภัณฑ์นั้น มักมีผลประกอบการผันผวน ซึ่งในกรณีโรงกลั่น ต้นทุนหลักคือ น้ำมันดิบ ซึ่งขึ้นอยู่กับ ความต้องการใช้และความสามารถในการผลิตทั่วโลก
ในขณะที่ราคาขายน้ำมันสำเร็จรูปของโรงกลั่นก็จะอ้างอิงราคาตลาดกลาง ดูแบบนี้จะเห็นว่า ธุรกิจโรงกลั่นจะไม่สามารถกำหนดราคาซื้อน้ำมันดิบซึ่งเป็นต้นทุนสำคัญและราคาขายสินค้าได้ด้วยตนเอง
การทำให้บริษัทสามารถแข่งขันในธุรกิจได้คือ การบริหารต้นทุนการผลิต ด้วยการปรับปรุงประสิทธิภาพการผลิต แน่นอนว่า จำเป็นต้องใช้เงินลงทุนมหาศาล จนสุดท้ายหลายครั้งก็ไปกดดันกำไรของธุรกิจโรงกลั่น
นอกจากนี้ การใช้น้ำมันในอนาคตที่มีแนวโน้มลดลงเรื่อยๆ ซึ่งเกิดจากหลายปัจจัย เช่น สมรรถนะของรถยนต์รุ่นใหม่ๆ ที่ดีขึ้นจนทำให้ประหยัดพลังงานมากขึ้น และการที่หลายประเทศออกมาตรการต่างๆ เพื่อสนับสนุนการหันมาใช้พลังงานสะอาดมากขึ้น
คำถามคือ เมื่อการบริโภคน้ำมันน้อยลง แล้วโรงกลั่นจะเอาน้ำมันสำเร็จรูปไปขายใคร
ดังนั้น เรื่องนี้นับเป็นความท้าทายของธุรกิจโรงกลั่นมากพอสมควรในอนาคต
พอเรื่องเป็นแบบนี้ นักลงทุนจึงให้มูลค่าหุ้นในธุรกิจโรงกลั่น ซึ่งสะท้อนมาที่ค่า P/E นั้นค่อนข้างต่ำ และทำให้มูลค่าบริษัทต่ำกว่า เมื่อเทียบกับธุรกิจขนมปังของฟาร์มเฮ้าส์ นั่นเอง..
หมายเหตุ บทความนี้ไม่ได้ชี้นำให้ซื้อหรือขายหุ้นเหล่านี้ การลงทุนมีความเสี่ยง โปรดศึกษาข้อมูลให้ครบถ้วนก่อนตัดสินใจลงทุน
----------------------
อัปเดตสถานการณ์และภาวะเศรษฐกิจกับ Blockdit  มีพอดแคสต์ให้ฟังระหว่างเดินทางด้วย
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-แบบฟอร์ม 56-1 ปี 2562, บริษัท เพรซิเดนท์ เบเกอรี่ จำกัด (มหาชน)
-แบบฟอร์ม 56-1 ปี 2562, บริษัท ไทยออยล์ จำกัด (มหาชน)
-
-